als_Latn dik_Latn sag_Latn
Këshilli i Rregullores, Mandateve dhe Imuniteteve shtyu për të mërkurën vendimin për shqyrtimin e kërkesës së Prokurorisë që i kërkon parlamentit autorizimin për arrestimin e dy deputetëve, Tom Doshi dhe Mark Frroku.
“Lidhur me çështjen e transparencës arritëm në konkluzionin se seanca e radhës do të jetë ditën e mërkurë në prani të medias, pra deputetët që u kërkohet nga prokuroria të arrestohen kanë të drejtën e tyre për t’u dëgjuar në mënyrë publike në Këshillin e Rregullores”, bëri të ditur deputeti i opozitës Eduart Halimi pas përfundimit të mbledhjes.
Gjatë mbledhjes së sotme, deputeti i përjashtuar nga Partia Socialiste Tom Doshi, kërkoi sërish shtyrjen e mbledhjes të Këshillit, ashtu sikurse ndodhi edhe në takimin e të shtunës pasdite. Doshi paraqiti një raport mjekësor, ku theksohej se për shkak të gjendjes shëndetësore nuk ishte në kushte të favorshme për të parashtruar para deputetëve mbrojtjen e tij. Në kërkesën për shtyrje të mbledhjes, Doshi shprehet se mbas dy ditësh do të ishte i gatshëm për të bërë mbrojtjen përballë kërkesës së Prokurorisë së Përgjithshme për arrestimin e tij. Kjo kërkesë u pranua nga anëtarët e Këshillit.
Po ashtu në mbledhjen e kësaj të hëne nuk ishte i pranishëm as kreu demokristian Mark Frroku, për të cilin Prokuroria kërkoi gjithashtu arrestimin nën akuzën se kanë inskenuar atentatin që Doshi pretendon se ishte planifikuar gjashtë muaj më parë për vrasjen e tij.
Frroku paraqiti mbrojtjen me shkrim në Këshill, ndërsa të mërkurën të dy deputetët pritet të dëgjohen publikisht në një mbledhje të hapur për mediat.
Anëtari i PS-së në Këshill, Armando Subashi tha se këshilli ende nuk ka nisur shqyrtimin e kërkesës së Prokurorisë, por të mërkurën do të dëgjohen të dy deputetët bashkë. Subashi tha se mbledhja e 24 Marsit nuk ka arsye të shtyhet më.
“Kishim një kërkesë zyrtare mbi tavolinë që kërkonte shtyrjen e mbledhjes, bashkangjitur saj ishte edhe raporti. Nuk e di sa ditë është raporti, por nga kryesuesi i këshillit u tha se në kërkesë ishte thënë që “besoj se mbas dy ditësh do jem gati të bëj mbrojtjen time”, tha Subashi.
Këshilli e nisi të shtunën shqyrtimin e kësaj kërkese, në prani të përfaqësuesve të organit të akuzës dhe të deputetëve Doshi e Frroku. Por, pas diskutimeve, Këshilli vendosi të pranojë kërkesën procedurale të z. Doshi për më shumë kohë në dispozicion në njohjen e kërkesës së Prokurorisë, si dhe për të pasur një avokat mbrojtës. Frroku nga ana e tij, depozitoi në Këshill me shkrim, shpjegimet dhe vërejtjet e tij rreth çështjes.
Sipas rregullores, Këshilli harton një raport mbi kërkesën e prokurorisë, i cili votohet më pas në Kuvend. Pritet që parlamenti të mblidhet në një seancë të posaçme për të votuar kërkesën për arrestimin e dy deputetëve.
Kërkesa ndaj dy anëtarëve të parlamentit pason hetimet e nisura pas deklaratave të z. Doshi, se ndaj tij dhe deputetit demokrat Mëhill Fufi, kishte pasur një plan për vrasje dhe se pas këtij skenari qëndronte kryetari i Kuvendit, Ilir Meta.
Pas dy javë hetimesh intensive, Prokuroria deklaroi se ‘nuk rezultoi ndonjë e dhënë konkrete dhe e besueshme për organizimin e vrasjes së Tom Doshit, e mbetur në tentativë’, dhe se ‘në bazë të provave dhe fakteve të mbledhura nga hetimi, ka arritur në përfundimin se kjo ngjarje është inskenuar nga shtetasit Tom Doshi, Mark Frroku dhe Durim Bami’.
Sipas prokurorisë, dy deputetët janë të dyshuar për konsumimin e elementëve të veprave penale'; ‘kallzim i rremë’, ‘kanosje për deklarime a dëshmi, ekspertim ose përkthim të rremë’ dhe ‘deklarata të rreme përpara Prokurorit’.
Para fillimit të mbledhjes së sotme të Këshillit të Rregullores opozita protestoi para kryesisë së Kuvendit në mbështetje të kërkesës për largimin e kryeparlamentarit Ilir Meta.
Megjithë qëndrimin ndaj çështjes “Doshi”, Partia Demokratike ka paralajmëruar se do të votojë pro kërkesës së prokurorirë për arrestimin e dy deputetëve në fjalë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn